**G U V E R N U L R O M Â N I E I**



**ORDONANȚĂ DE URGENȚĂ**

**privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România**

Având în vedere faptul că pentru programarea fondurilor externe nerambursabile alocate României în perioada de programare 2021 – 2027 este necesară crearea cadrului instituțional, precum și luarea unor măsuri pentru a asigura utilizarea eficientă a fondurilor destinate dezvoltării regionale, cu impact major asupra dezvoltării comunităților locale,

Întrucât utilizarea eficientă a fondurilor externe nerambursabile și implementarea procesului decizional al utilizării și al managementului fondurilor la nivel local este una dintre prioritățile asumate de Guvernul României prin programul de guvernare,

Totodată ținând cont de faptul că în Carta Europeană a Autonomiei Locale principiul subsidiarității este un principiu de bază, care presupune că procesul decizional cel mai eficient este cel al apropierii deciziei autorităților de nevoile pe care le au beneficiarii,

În acest sens, pentru a asigura eficientizarea procesului decizional al fondurilor structurale și de investiții, cu respectarea Regulamentului (UE, Euratom) nr. 1.046/2018 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012, la nivel regional este necesar să funcționeze Autorități de Management care să gestioneze Programele Operaționale Regionale care ar urma să fie operaționale la nivelul regiunilor de dezvoltare ale României, începând cu perioada de programare 2021-2027,

Ținând cont de faptul că pentru exercitarea acestor funcții ale Autorităților de Management la nivelul Programelor Operaționale Regionale este necesar să se creeze cadrul legal, întrucât deciziile pe care ar urma să le adopte în calitate de autorități de management sunt decizii care au la bază utilizarea de fonduri publice și implementarea de programe operaționale cu finanțare din fonduri externe nerambursabile, precum și de la bugetul de stat,

Întrucât perioada de programare 2021-2027 începe cu data de 01.01.2021 iar pentru dezvoltarea regională a României sunt alocate aproximativ 13 mld. euro care urmează a fi gestionate prin Autorități de Management create la nivel regional, iar până la începutul perioadei de programare trebuie creat în regim de urgență cadrul legal de funcționare și operaționalizare al acestor Autorități de Management astfel încât să nu se blocheze fondurile externe nerambursabile care urmează a fi destinate dezvoltării comunităților locale,

Având în vedere faptul că în prezent România derulează etapele de negociere cu Comisia Europeană, fiind la a 7-a rundă de negocieri pentru stabilirea cadrului partenerial, a Programelor Operaționale, a arhitecturii instituționale, precum și a tuturor mecanismelor necesare pentru utilizarea fondurilor europene începând cu 1 ianuarie 2021,

Deoarece lipsa sau întârzierea asigurării cadrului legal și a condițiilor necesare pentru funcționarea și operaționalizarea Autorităților de Management la nivel regional ar conduce la depunerea cu întârziere la Comisia Europeană a Programelor Operaționale Regionale și ulterior la demararea cu întârziere a implementării acestor programe, se impune reglementarea în regim de urgență a acestei situații pentru a evita riscul de dezangajare în perioada 2021-2027,

Având în vedere că elementele sus menționate vizează interesul public și strategic, sunt o prioritate a Programului de guvernare și constituie o situație de urgență, a cărei reglementare nu poate fi amânată, pentru a nu genera întârzieri în transmiterea către Comisia Europeană și ulterior în implementarea viitoarelor programe operaționale, cu impact asupra gradului de absorbție a fondurilor externe nerambursabile alocate României, se impune adoptarea de măsuri imediate pe calea ordonanței de urgență,

În temeiul art. 115 alin. (4) din Constituția României, republicată,

Guvernul României adoptă prezenta ordonanță de urgență.

**Capitolul I. PREVEDERI GENERALE**

**Art.1** - Prezenta ordonanță de urgență reglementează unele măsuri în domeniul fondurilor externe nerambursabile având drept scop asigurarea cadrului general de gestionare a Programelor Operaționale Regionale, de asigurare a cadrului general necesar pregătirii sistemului de gestiune și control, precum și implementării proiectelor destinate dezvoltării regionale în perioada de programare 2021-2027.

**Art.2** – Prezenta ordonanță de urgență are la bază respectarea următoarelor principii:

1. *principiul utilizării eficiente a fondurilor europene* - conform căruia fondurile externe nerambursabile alocate României pentru dezvoltarea regională trebuie utilizate pentru a finanța nevoile reale din comunitate, dar și pentru a obține efecte maxime raportat la eforturile depuse de beneficiarii proiectelor;
2. *principiul subsidiarității procesului decizional* - potrivit căruia deciziile în sistemul de management al fondurilor externe nerambursabile trebuie luate cât mai aproape de nevoile beneficiarilor finanțării, precum și de proiectele aflate în implementare;
3. *principiul corelării nevoilor reale ale beneficiarilor cu obiectivele strategice europene* – potrivit căruia nevoile de finanțare ale beneficiarilor, autorități publice locale sau alte categorii de beneficiari ai Programelor Operaționale Regionale trebuie să fie corect identificate și în corelare cu obiectivele de finanțare ale Uniunii Europene pentru a asigura utilizarea corectă a fondurilor externe nerambursabile alocate dezvoltării regionale, în vederea evitării blocajelor în procesul de implementare a proiectelor destinate dezvoltării regionale;
4. *principiul simplificării* – conform căruia procedurile naționale de management al fondurilor externe nerambursabile trebuie să fie cât mai simple și mai eficiente pentru a asigura implementarea cu succes a proiectelor;
5. *principiul debirocratizării instituționale* – în conformitate cu acest principiu, în procesul decizional al fondurilor externe nerambursabile trebuie eliminate activitățile specifice care se suprapun între entitățile implicate în procesul de management și control al fondurilor europene, pentru a evita întârzierile în implementarea proiectelor, dar și pentru a evita riscul de dezangajare cu impact asupra gradului de absorbție a resurselor financiare europene alocate României.

**Capitolul II. MĂSURI SPECIFICE UTILIZĂRII EFICIENTE A FONDURILOR EXTERNE NERAMBURSABILE DESTINATE DEZVOLTĂRII REGIONALE**

**Art.3** - (1) La nivelul celor opt regiuni de dezvoltare ale României, începând cu data intrarii in vigoare a prezentei ordonanțe de urgență, Agențiile pentru Dezvoltare Regională, organizate potrivit Legii nr. 315/2004 privind dezvoltarea regională în România, îndeplinesc rolul de Autoritate de Management pentru Programele Operaționale Regionale 2021-2027.

(2) Începând cu perioada de programare 2021-2027 fondurile externe nerambursabile pentru dezvoltarea regională a României se organizează și se alocă prin cele opt Programe Operaționale Regionale.

(3) În calitate de Autorități de Management pentru cele opt Programe Operaționale Regionale organizate la nivelul regiunilor de dezvoltare, Agențiile pentru Dezvoltare Regională îndeplinesc toate funcțiile și atribuțiile specifice unei autorități de management.

(4) În îndeplinirea funcțiilor și atribuțiilor specifice unei autorități de management, personalul Agențiilor pentru Dezvoltare Regională are obligația de a respecta prevederile privind conflictul de interese prevăzute la art. 61 din Regulamentul (UE) 2018/1046 al Parlamentului European și al Consiliului, precum și prevederile secțiunii a 2-a, Reguli în materia conflictului de interese din Ordonanța de Urgență nr. 66/2011, privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare.

**Art.4** - (1) Agențiile pentru Dezvoltare Regională, în calitate de Autorități de Management pentru Programele Operaționale Regionale pot încredința gestionarea unor funcții și/sau părți ale Programelor Operaționale Regionale, unor organisme intermediare, prin încheierea unui acord de delegare între Organismul Intermediar și Autoritatea de Management în cauză, cu respectarea legislației europene și naționale aplicabile, după verificarea capacității administrative și operaționale a organismului intermediar respectiv.

(2) Agențiile pentru Dezvoltare Regională dețin responsabilitatea finală, în relația cu Comisia Europeană, pentru îndeplinirea corespunzătoare a funcțiilor și obligațiilor ce le revin în calitate de Autorități de Management pentru Programele Operaționale Regionale, chiar dacă încredințează îndeplinirea unor funcții și/sau implementarea unor părți către Organisme Intermediare în condițiile prevăzute la alin.(1).

**Art.5** - În calitate de Autorități de Management pentru Programele Operaționale Regionale, Agențiile pentru Dezvoltare Regională contribuie la îndeplinirea obligațiilor statului membru în ceea ce privește execuția bugetară în regim de gestiune partajată, corespunzător prevederilor art. 63 din Regulamentul (UE) 2018/1046 al Parlamentului European și al Consiliului, inclusiv prin elaborarea Programelor Operaționale Regionale, în colaborare cu Ministerul Fondurilor Europene, selectarea operațiunilor, încheierea contractelor de finanțare, efectuarea plăților către beneficiari, îndeplinirea tuturor sarcinilor legate de gestionarea programelor operaționale, prevenirea și detectarea neregulilor și a fraudelor, asigurarea înregistrării și stocării în format electronic a datelor aferente fiecărei operațiuni, sprijinirea comitetelor de monitorizare, elaborarea declarațiilor de cheltuieli.

**Capitolul III – MECANISME FINANCIARE SPECIFICE FUNCȚIEI DE PLATĂ A AUTORITĂȚII DE MANAGEMENT PENTRU PROGRAMELE OPERAȚIONALE REGIONALE**

**Art. 6 -** (1) În aplicarea prevederilor art.5 din prezenta ordonanță de urgență, pentru exercitarea funcției de plată, Agențiile pentru Dezvoltare Regională încheie câte un acord de colaborare cu Ministerul Finanțelor Publice.

(2) Prin acord de colaborare, în înțelesul prezentei ordonanțe de urgență, se înțelege acordul scris încheiat între Ministerul Finanțelor Publice, prin Autoritatea de Certificare și Plată și fiecare Agenție pentru Dezvoltare Regională în calitate de Autoritate de Management pentru Programul Operațional Regional, prin care sunt stabilite atribuțiile, responsabilitățile, termenele și condițiile, precum și alte măsuri necesare pentru gestionarea, angajarea și utilizarea fondurilor publice, respectiv fonduri externe nerambursabile și fonduri publice naționale aferente acestora, inclusiv sume pentru plata unor cheltuieli de natură neeligibilă necesar a fi efectuate în condițiile legii pentru implementarea proiectelor, precum și pentru sumele aferente axei prioritare de asistență tehnică.

(3) Agențiile pentru Dezvoltare Regională în calitate de Autorități de Management pentru Programele Operaționale Regionale autorizează la plată cheltuielile declarate de beneficiari și efectuează plăți către aceștia, cu respectarea prevederilor legale în vigoare la nivel național și european și în conformitate cu prevederile contractelor de finanțare.

**Art.7** - (1) Pentru asigurarea de la bugetul de stat a fondurilor publice naționale aferente fondurilor externe nerambursabile ministrul finanțelor publice îndeplinește funcția de ordonator principal de credite.

(2) Sumele necesare plății de la bugetul de stat a fondurilor publice naționale aferente fondurilor externe nerambursabile prevăzute în contractele de finanțare prevăzute la alin.(1) se cuprind în bugetul de stat prin bugetul Ministerului Finanțelor Publice, pentru fiecare Program Operațional Regional în parte, pe baza solicitărilor transmise de către Autoritățile de Management ale Programelor Operaționale Regionale.

(3) Agențiile pentru Dezvoltare Regională în calitate de Autorități de Management pentru Programele Operaționale Regionale efectuează plăți către beneficiari din fondurile transferate de Autoritatea de Certificare și Plată din cadrul Ministerul Finanțelor Publice în baza acordurilor de colaborare prevăzute la art. 6 alin. (1).

(4) Agențiile pentru Dezvoltare Regională în calitate de Autorități de Management pentru Programele Operaționale Regionale transmit anual, conform planificării din acordurile de colaborare, către Autoritatea de Certificare și Plată estimarea sumelor necesare de la bugetul de stat pentru asigurarea plății fondurilor publice naționale aferente fondurilor externe nerambursabile, ținând cont de graficele de rambursare din contractele de finanțare încheiate cu beneficiarii, în vederea includerii sumelor în bugetul Ministerului Finanțelor Publice aprobat prin legea bugetului de stat.

(5) În baza acordurilor de colaborare încheiate cu Ministerul Finanțelor Publice, Agențiile pentru Dezvoltare Regională în calitate de Autorități de Management pentru Programele Operaționale Regionale, întocmesc lunar sau ori de câte ori este nevoie, cereri de fonduri pentru asigurarea fondurilor publice naționale aferente fondurilor externe nerambursabile, în vederea efectuării plăților către beneficiari.

(6) Ordonatorul principal de credite transferă sumele prevăzute la alin. (5) în contul de disponibil al Agenției pentru Dezvoltare Regională, deschis la Trezoreria Statului pe seama acesteia.

(7) Etapele execuției bugetare respectiv angajarea, lichidarea, ordonanțarea și plata sumelor prevăzute la alin. (5) se efectuează de către Agențiile pentru Dezvoltare Regională în calitate de Autorități de Management pentru Programele Operaționale Regionale, cu respectarea prevederilor Legii nr. 500/2002 privind finanțele publice, cu modificările și completările ulterioare, precum și cu respectarea prevederilor Ordinului Ministerului Finanțelor Publice nr. 1792/2002 pentru aprobarea Normelor metodologice privind angajarea, lichidarea, ordonanțarea și plata cheltuielilor instituțiilor publice, precum și organizarea, evidența și raportarea angajamentelor bugetare și legale.

(8) În baza contractelor de finanțare încheiate cu beneficiarii, Agențiile pentru Dezvoltare Regională în calitate de Autorități de Management pentru Programele Operaționale Regionale, plătesc beneficiarilor sumele autorizate la plată.

(9) Pentru sumele prevăzute la alin. (5) Agențiile pentru Dezvoltare Regională în calitate de Autorități de Management pentru Programele Operaționale Regionale întocmesc situații financiare potrivit normelor metodologice emise de Ministerul Finanțelor Publice, organizează evidența financiară-contabilă distinctă, cu respectarea principiilor bunei gestiuni financiare, așa cum este aceasta definită în legislația comunitară.

(10) Disponibilitățile din sumele prevăzute la alin. (5), rămase la sfârșitul exercițiului bugetar în conturile Autorității de Certificare și Plată și în conturile Autorităților de Management pentru Programele Operaționale Regionale, se reportează în anul următor și se utilizează cu aceeași destinație.

**Art.8 -** (1) În scopul gestionării fondurilor aferente cofinanțării din bugetul de stat, precum și a cheltuielilor neeligibile aferente proiectelor implementate în cadrul Programelor Operaționale Regionale, Agențiile pentru Dezvoltare Regională în calitate de Autorități de Management deschid conturi la Trezoreria Statului și răspund pentru gestionarea sumelor primite.

(2) În temeiul acordului de colaborare prevăzut la art. 6 alin. (1), Agențiile pentru Dezvoltare Regională în calitate de Autorități de Management pentru Programele Operaționale Regionale întocmesc lunar sau ori de câte ori este nevoie, cereri de fonduri în vederea efectuării plăților din cofinanțarea bugetului de stat precum și pentru plata cheltuielilor neeligibile stabilite conform legii către beneficiari.

(3) Autoritatea de Certificare și Plată virează sumele necesare efectuării plăților din cofinanțarea bugetului de stat precum și pentru plata cheltuielilor neeligibile stabilite în condițiile legii în conturile de disponibil ale Agențiilor pentru Dezvoltare Regională în calitate de Autorități de Management pentru Programele Operaționale Regionale, deschise la Trezoreria Statului pe seama acestora.

(4) Etapele execuției bugetare respectiv angajarea, lichidarea, ordonanțarea și plata din cofinanțarea bugetului de stat precum și pentru plata cheltuielilor neeligibile stabilite în condițiile legii se efectuează de către Agențiile pentru Dezvoltare Regională în calitate de Autorități de Management pentru Programele Operaționale Regionale cu respectarea prevederilor Legii nr. 500/2002 privind finanțele publice, cu modificările și completările ulterioare și cu respectarea prevederilor Ordinului Ministerului Finanțelor Publice nr. 1792/2002 pentru aprobarea Normelor metodologice privind angajarea, lichidarea, ordonanțarea şi plata cheltuielilor instituțiilor publice, precum și organizarea, evidența și raportarea angajamentelor bugetare și legale.

(5) Pentru sumele autorizate la plată din cofinanțarea bugetului de stat precum și pentru plata cheltuielilor neeligibile stabilite în condițiile legii, Agențiile pentru Dezvoltare Regională în calitate de Autorități de Management pentru Programele Operaționale Regionale, virează fondurile în conturile deschise de beneficiari.

(6) Pentru sumele primite din fondurile aferente cofinanțării bugetului de stat precum și pentru plata cheltuielilor neeligibile stabilite în condițiile legii, Agențiile pentru Dezvoltare Regională în calitate de Autorități de Management pentru Programele Operaționale Regionale întocmesc situații financiare potrivit normelor metodologice emise de Ministerul Finanțelor Publice, organizează evidența financiar-contabilă distinctă pentru fondurile aferente cofinanțării bugetului de stat precum și pentru plata cheltuielilor neeligibile stabilite în condițiile legii, cu respectarea principiilor bunei gestiuni financiare, așa cum este aceasta definită în legislația comunitară.

(7) Disponibilitățile din fondurile externe nerambursabile rămase la sfârșitul exercițiului bugetar în conturile Autorității de Certificare și Plată, ale Agențiilor pentru Dezvoltare Regională în calitate de Autorități de Management pentru Programele Operaționale Regionale, se reportează în anul următor și se utilizează cu aceeași destinație.

**Art.9** - (1) Pentru utilizarea sumelor aferente axei prioritare de asistență tehnică a fiecărui Program Operațional Regional, Agenția pentru Dezvoltare Regională are obligația de a asigura o separare adecvată a funcțiilor și de a lua măsurile necesare pentru evitarea conflictelor de interese și de prevenire a neregulilor și a fraudelor.

(2) Pentru susținerea activităților din cadrul Agențiilor pentru Dezvoltare Regională, altele decât cele prevăzute în bugetul axei prioritare de Asistență Tehnică, Ministerul Finanțelor Publice, în limita sumelor aprobate cu această destinație în bugetul de stat, poate efectua transferuri către Agențiile pentru Dezvoltare Regională potrivit art. 10 alin. (1) din Legea nr. 315/2004 privind dezvoltarea regională, cu modificările și completările ulterioare.

(3) Agenția pentru Dezvoltare Regională în calitate de beneficiar al asistenței tehnice, efectuează plăți către furnizorii de produse, prestatorii de servicii, executanții de lucrări, salariați precum și față de terți, pe baza angajamentelor legale încheiate conform legii și a deciziilor/contracte de finanțare semnate.

(4) Pentru sumele alocate cu destinația de asistență tehnică, Agenția pentru Dezvoltare Regională în calitate de beneficiar are rolul de autoritate contractantă și este obligată să respecte prevederile legale în vigoare privind achizițiile publice.

(5) Etapele execuției bugetare respectiv angajarea, lichidarea, ordonanțarea și plata din fondurile aferentei asistenței tehnice se efectuează de către Agențiile pentru Dezvoltare Regională în calitate de Autorități de Management pentru Programele Operaționale Regionale cu respectarea prevederilor Legii nr. 500/2002 privind finanțele publice, cu modificările și completările ulterioare și cu respectarea prevederilor Ordinului Ministerului Finanțelor Publice nr. 1792/2002 pentru aprobarea Normelor metodologice privind angajarea, lichidarea, ordonanțarea şi plata cheltuielilor instituțiilor publice, precum și organizarea, evidența și raportarea angajamentelor bugetare și legale.

(6) Pentru sumele primite din fondurile aferente asistenței tehnice, Agențiile pentru Dezvoltare Regională în calitate de Autorități de Management pentru Programele Operaționale Regionale întocmesc situații financiare potrivit normelor metodologice emise de Ministerul Finanțelor Publice, organizează evidența financiar-contabilă distinctă pentru fondurile aferente asistenței tehnice, cu respectarea principiilor bunei gestiuni financiare, așa cum este aceasta definită în legislația comunitară.

(7) Sumele neutilizate la finalul anului de către Agenția pentru Dezvoltare Regională în calitate de beneficiar, din axa prioritară de asistență tehnică, se reportează și se utilizează cu aceeași destinație în anul următor.

(8) În cazul în care Agenția pentru Dezvoltare Regională are calitatea de beneficiar al asistenței tehnice, activitatea de constatare a neregulilor şi de stabilire a creanţelor bugetare/corecțiilor financiare se efectuează în conformitate cu prevederile art. 20 alin. (2) lit. d) pct. 1 și alin. (3) lit. a) din Ordonanța de Urgență a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările și completările ulterioare sau poate fi delegată în conformitate cu prevederile art. 20 alin. (4) din același act normativ.

**Capitolul IV – MECANISME SPECIFICE ALTOR FUNCȚII EXERCITATE DE AUTORITĂȚILE DE MANAGEMENT PENTRU DEZVOLTARE REGIONALĂ**

**Art.10 -** În aplicarea art.5 din prezenta ordonanță de urgență, Agențiile pentru Dezvoltare Regională în calitate de Autorități de Management pentru Programele Operaționale Regionale încheie contracte de finanțare, în limita creditelor de angajament aprobate cu această destinație de către Ministerul Finanțelor Publice, cu respectarea prevederilor legale naționale și europene inclusiv a prevederilor legale referitoare la supracontractare.

**Art.11 -** (1) În vederea îndeplinirii atribuțiilor prevăzute la art.5 din prezenta ordonanță de urgență, Agențiile pentru Dezvoltare Regională în calitate de Autorități de Management pentru Programele Operaționale Regionale, exercită controlul asupra cheltuielilor efectuate de către beneficiarii care au contracte de finanțare legal încheiate cu acestea, inclusiv asupra contractelor de achiziții publice/sectoriale încheiate de beneficiari, după caz, în conformitate cu prevederile Ordonanței de Urgență a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările și completările ulterioare.

(2) În cazul în care creanțele bugetare rezultate din nereguli nu pot fi recuperate prin încasare, deducere din plăți/rambursări următoare şi/sau executarea garanţiilor bancare, prevăzute la art. 38 lit. a) - c) din Ordonanța de urgență a Guvernului nr. 66/2011, cu modificările și completările ulterioare, Agențiile pentru Dezvoltare Regională în calitate de Autorități de Management transmit organelor fiscale competente, titlurile executorii prevăzute la art. 43 din același act normativ, împreună cu dovada comunicării acestora către beneficiari, care poate fi transmisă inclusiv în format electronic, în vederea aplicării prevederilor art. 40 din Ordonanța de urgență a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările și completările ulterioare.

(3) Agențiile pentru Dezvoltare Regională în calitate de Autorități de Management pentru Programele Operaționale Regionale pot delega constatarea şi sancţionarea neregulilor apărute în obţinerea şi utilizarea fondurilor externe nerambursabile şi/sau a fondurilor publice naţionale aferente acestora către un organism intermediar, pe bază de acord de delegare încheiat potrivit prevederilor art. 4 alin. (1) din prezenta ordonanță de urgență.

**Art.12 –** Agențiile pentru Dezvoltare Regională în calitate de Autorități de Management pentru Programele Operaționale Regionale pot propune Ministerului Fondurilor Europene și Ministerului Lucrărilor Publice, Dezvoltării și Administrației realocarea de fonduri între programele operaționale, pot iniția modificarea programului pe care îl gestionează și pot lua măsuri pentru utilizarea economiilor și pentru utilizarea eficientă a fondurilor europene, cu respectarea prevederilor legislației comunitare și naționale aplicabile.

**Art.13 –** Ministerul Lucrărilor Publice, Dezvoltării și Administrației desemnează o structură de specialitate care asigură coordonarea operațională a Programului Operațional Regional, exercitând în acest sens următoarele atribuții principale:

1. sprijină Ministerul Fondurilor Europene și Agențiile pentru Dezvoltare Regională în procesul de negociere cu Comisia Europeană aferent perioadei de programare 2021-2027;
2. contribuie, sub coordonarea Ministerului Fondurilor Europene la elaborarea și transmiterea spre aprobare către Comisia Europeană a celor opt Programe Operaționale Regionale;
3. contribuie la încadrarea bugetelor Programelor Operaționale Regionale în obiectivele de concentrare tematică, cu respectarea liniilor de intervenție specifice;
4. asigură măsurile necesare implementării deciziilor Guvernului privind cele opt Programe Operaționale Regionale;
5. asigură măsurile necesare pentru coordonarea Comitetelor de Monitorizare a celor opt Programe Operaționale Regionale și monitorizează implementarea deciziilor acestor comitete;
6. elaborează, sub coordonarea Ministerului Fondurilor Europene și în colaborare cu Agențiile pentru Dezvoltare Regională metodologii unitare pentru buna implementare a Programelor Operaționale Regionale.

|  |  |
| --- | --- |
| **CAPITOLUL V. DISPOZIȚII FINALE**  **Art.14 -** Începând cu data intrării în vigoare a prezentei ordonanțe de urgență fiecare Agenție pentru Dezvoltare Regională demarează procedurile de reorganizare în vederea implementării Programului Operațional Regional și de a asigura implementarea de măsuri pentru a pregăti sistemul de management și control pentru Programul Operațional Regional gestionat.  **Art.15** – Începând cu data intrării în vigoare a prezentei ordonanțe de urgență Ministerul Fondurilor Europene propune Guvernului României aprobarea prin hotărâre a cadrului general necesar în vederea implicării autorităților și instituțiilor din România în procesul de programare și negociere a fondurilor externe nerambursabile aferente perioadei de programare 2021-2027.  **Art.16** – Normele metodologice pentru organizarea evidenței financiar-contabilă ale Agențiilor de Dezvoltare Regională în calitate de Autorități de Management pentru fondurile aferente finanțărilor externe nerambursabile, cofinanțărilor din bugetul de stat precum și a fondurilor aferente asistenței tehnice se aprobă prin ordin al ministrului finanțelor publice .  **Prim ministru**  **ludovic orban** |  |